Oligarka

Oligarka da oligarkia batean (gutxi batzuen agintea) boterea duen pertsona. 21. mendean, ekonomian, politikan eta hedabideeran botere eta eragina duten aberatsak dira, bereziki zenbait herrialde post-sobietarretan, baina baita Mendebalde kapitalistan ere.

 Definizioak 
Sobiet Batasuna desegin ondorengo historia ekonomikoan, oligarka hitza enpresaburu oso aberats batzuk adierazteko erabili izan da, errusiar eta ukrainar oligarken kasuan bereziki. 1996ko urtarrilean, Olga Krixtanovskaia kazetaria izan zen oligarka hitzaren adiera hau erabiltzen lehenetakoa, Izvestia egunkariko artikulu batean, Errusian. Botere politiko zuzenarekin lotuta egon da oligarka klase hau kasu askotan, politikan zuzenean sartuta, baina ohikoagoa izan da politikarienganako eragin zeharkakoa egitea, eta baita ere arlo mediatikoan nabarmentzea, zuzenean kontrolatutako hedabideen bidez, edo antzeko mekanismoekin, hala nola kirol kluben jabetzak ematen duen irudi eta eraginarekin.

Sobiet Batasunaren ondorengo egitura politiko-ekonomikoekin lotu izan den arren terminoa, beste herrialde batzuetan, Mendebalde "klasiko" esan daitekeenean, berdintsu funtzionatzen duten elite aberats boteretsuak daudela nabarmendu izan da, eta aberats hauei ere oligarka dei dakiekeela nabarmendu dute aditu eta iritzi-emaile askok. Estatu Batuetan, Erresuma Batuan edo Frantzian oligarkak egon daudela eta hala izendatu beharko liratekeela uste dute horiek.

 Oligarka post-sobietarrak 
1990eko hamarkadan Sobietar Batasuna desegin ondoren, Errusian eta beste estatu subirau berrietan pribatizazio-aroan berehala metatutako aberastasun izugarria batez ere gutxi batzuen eskuetan geratu zen. Elite zahar-berriak sortu ziren horrela, batzuetan (gehientsuenetan) botere politikoaren aliatu izan direnak, baina beste kasu batzuetan, bereziki Vladimir Putinen agintaldiaren kasuan, boterearen arerio bihurtu direnak. Errusiar oligarken kasuan, Kremlinarekin oro har ondo konpondu direnen artean daude Vladimir Potanin, Piotr Aven edo Oleg Deripaska bezalako aberatsak, eta aldiz kartzela edo erbestea ezagutu dutenen artean Mikhail Khodorkovski edo Boris Berezovski bezalakoak.

Ukrainaren kasuan, Rinat Akhmetov izan da 21. mende hasierako oligarka ezagunena. Herrialdeko ekialdeko Donbas eskualdeko jauntxo gisa, eskualde hori pro-errusiar zen oro har Ukrainiako gerren aurretik, baina hala ere estatu ukrainiarrarekin lerrokatu zuen bere burua Akhmetovek.

 Oligarka estatubatuarrak 
AEBetan, Gilded Age delako aro ekonomikoan, 19. mendearen amaieran eta 20. mende hasieran nabarmendu ziren botere izugarriko oligarkak, robber baron terminoarekin ezagunak egin zirenak. Hauen artean nabarmendu ziren: 

 John Jacob Astor (etxegintra, larruak) – New York
 Andrew Carnegie (altzairua) – Pittsburgh eta New York
 Jay Cooke (finantzak) – Philadelphia
 Charles Crocker (trenbideak) – Kalifornia
 Daniel Drew (finantzak) – New York
 James Buchanan Duke (tabakoa, elektrizitatea) – Durham, Ipar Karolina.
 James Fisk (finantzak) – New York
 Henry Morrison Flagler (Standard Oil petrolio konpainia, trenbideak) – New York eta Florida
 Henry Clay Frick (altzairua) – Pittsburgh eta New York
 John Warne Gates (metalgintza, petrolioa) – Texas
 Jay Gould (trenbideak) – New York
 E. H. Harriman (trenbideak) – New York
 William Randolph Hearst (hedabideak) – Kalifornia
 James J. Hill (erregaiak, bapore-untziak, trenbideak) – St Paul, Minnesota
 Collis Potter Huntington (trenbideak) – Kalifornia
 Andrew Mellon (finantzak, petrolioa) – Pittsburgh
 J. P. Morgan (finantzak) – New York
 John D. Rockefeller (Standard Oil) – Cleveland, Ohio
 Henry Huttleston Rogers (Standard Oil, kobrea), New York
 Thomas Fortune Ryan (garraio publikoak, tabakoa) – New York
 Russell Sage (finantzak, trenbideak) – New York
 Charles M. Schwab (altzairua) – Pittsburgh and New York
 Leland Stanford (trenbideak) – Kalifornia
 Cornelius Vanderbilt (uretako garraioak, trenbideak) – New York
 Peter Widener (garraio publikoak) – Philadelphia, Pennsylvania
 Charles Tyson Yerkes (hirietako trenbideak) – Chicago

19. mende amaierako elite harekin loturak ikusi dituzte batzuek 21. mendeko beste aberats batzuen kasuan, bigarren Gilded Age bat terminoa erabiltzeraino.

 Frantziar oligarkak 
Botere ekonomikoaren bidez eragin politiko eta mediatkoa duten oso pertsona aberatsak badira oligarkak, Frantzian ere badira halakoak 21. mendean. Zabalkunde estatala duten zazpi egunkarietarik bost, Frantziako 10 fortuna handienei lotuta daude. 2022ko datuen arabera aberatsena den Bernard Arnaultek, kontrolatzen ditu Les Échos et Le Parisien, 5. fortunaren jabeak, Serge Dassaultek, Le Figaro, Patrick Drahik (6.a) Libération, eta Didier Nielek (10.a) Le Monde. Soilik La Croix eta l’Humanité geratzen ziren independente jabetza industrial finantziero handi hauetatik, baina bestalde, L'Equipe eta Tourraren antolakundea, beste indar mediatiko handi bat, Groupe Amaury delakoaren jabetzakoa da, Marie-Odile Amaury aberatsaren familiarena eta taldearena. Amaury Le Parisienen jabea zen, baina Arnaulten LVMH taldeari saldu zion 2015ean.

 Erreferentziak 

Kategoria:Historia ekonomikoa
Kategoria:Gizarte taldeak
Kategoria:Politika ekonomikoa
Kategoria:Oligarkak
Kategoria:XXI. mendea politikan
Kategoria:Kapitalismoa